**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 2 – 2025

 **ΑΜΑΡΟΥΣΙΟΥ Αρ. Πρ.:** 47

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**ΨΗΦΙΣΜΑ**

**Σάββατο 22/3 Διεθνής μέρα ενάντια στο ρατσισμό και το φασισμό**

**Συλλαλητήριο στο Σύνταγμα στις 3μμ**

Στις 22 Μάρτη, ξεσηκωνόμαστε σε όλο τον Πλανήτη μετα την επάνοδο Τραμπ για να τσακίσουμε την απειλή του  φασισμού και να βάλουμε τέλος στις δολοφονίες μεταναστών-προσφύγων στα σύνορα. Να μην αφήσουμε την κυβέρνηση να συγκαλύψει τα εγκλήματα της στην  Πύλο,  τα Τέμπη και τα αστυνομικά τμήματα.

Απαιτούμε η δίκη στο Ναυτοδικείο να γίνει τώρα και να πάνε στη φυλακή οι δολοφόνοι. Υπάρχουν στα χέρια των αρχών όλα τα στοιχεία του εγκλήματος και γνωρίζουν τους ενόχους. Ο Μητσοτάκης, όπως έτρεξε να βγάλει «πόρισμα» συγκάλυψης για τα Τέμπη, το ίδιο άλλωστε έκανε και με την Πύλο, φορτώνοντας την ευθύνη στους ίδιους τους πρόσφυγες, ότι τάχα δεν ήθελαν να σωθούν!

Καμία συγκάλυψη, τέλος στην ατιμωρησία εγκλημάτων των αρχών στα σύνορα. Οι επιζώντες του ναυαγίου καταγγέλλουν ότι το Λιμενικό ρυμούλκησε το Αδριάνα με σκοινί για το διώξει προς την Ιταλία,  προκαλώντας τη βύθιση του. Για 15 ώρες, Λιμενικό και Frontex δε διέσωσαν τους 750 πρόσφυγες με αποτέλεσμα να πνιγούν πάνω από 600 πρόσφυγες. Δεν τους έδωσαν ούτε ένα σωσίβιο!

Στα Τέμπη, η ιδιωτικοποίηση σκότωσε τους 57 συνανθρώπους μας. Στην Πύλο, ο ρατσισμός των καταδιώξεων και των επαναπροωθήσεων, που οργανώνει συστηματικά η κυβέρνηση της ΝΔ , έφερε την βύθιση του σαπιοκάραβου Αδριάνα των προσφύγων στις 14/6/2023.

Στις 22 Μάρτη, διαδηλώνουμε σε όλη την Ελλάδα, για να στείλουμε το μήνυμα ότι δεν ανεχόμαστε τις δολοφονίες μεταναστών, όπως του Μοχάμεντ Καμράν Ασίκ στο Α.Τ. του Αγίου Παντελεήμονα. Οι μετανάστες ανήκουν στην εργατική τάξη και μαζί αγωνιζόμαστε στα ξενοδοχεία, τα εστιατόρια, τη διανομή, τα χωράφια και τα εργοστάσια για μια καλύτερη ζωή. Είναι καλοδεχούμενοι!

Στις 22 Μάρτη, ενώνουμε τη φωνή μας με τα κινήματα σε όλο τον Πλανήτη που βγαίνουν συντονισμένα στους δρόμους για να κλείσουμε τον δρόμο στην άκρα δεξιά που παίρνει ώθηση με την   επάνοδο του Τραμπ, με την απροκάλυπτη επίθεση κατά των μεταναστών, των γυναικών, των μειονοτήτων  και των ΛΟΑΤΚΙ. Ο Μασκ στηρίζει ανοικτά και ενισχύει την ευρωπαϊκή ακροδεξιά. Θα μας βρούνε μπροστά τους.

Στις 22 Μάρτη, διαδηλώνουμε και απαιτούμε άσυλο, στέγη, χαρτιά για τους μετανάστες. Ανοιχτά σύνορα για τους κατατρεγμένους πρόσφυγες των ιμπεριαλιστικών πολέμων, των δικτατοριών, της πείνας και των καταστροφών. Να καταργηθεί το Σύμφωνο Μετανάστευσης και Ασύλου της ΕΕ που ακυρώνει το δικαίωμα στο άσυλο και ανοίγει το δρόμο για κλιμάκωση των ρατσιστικών δολοφονιών στα σύνορα της ΕΕ-φρούριο.

